
	  Comisia pentru politică economică,
              reformă şi privatizare 
	                       Nr. 4c-1/105
                       Pl-x 151/2018
                        


                                                                                                Bucureşti,  17.04.2018
                                                        AVIZ

asupra propunerii legislative pentru modificarea art. 31 alin. (1) lit. b) 
din Legea privind achiziţiile publice nr. 98/2016
În conformitate cu prevederile art. 95 din Regulamentul Camerei Deputaţilor, republicat, cu modificările și completările ulterioare, Comisia pentru politică economică, reformă şi privatizare a fost sesizată spre dezbatere şi avizare, cu propunerea legislativă pentru modificarea art. 31 alin. (1) lit. b) din Legea privind achiziţiile publice nr. 98/2016, transmisă cu adresa nr. Pl-x 151 din 26 martie 2018, înregistrată sub nr. 4c-1/105 din                                  27 martie 2018. 
Senatul, în calitate de primă Cameră sesizată, a respins iniţiativa legislativă,                      în şedinţa din 19 martie 2018.
Conform prevederilor art. 75 din Constituţia României, republicată, şi ale                     art. 92 alin. (9) pct. 1 din Regulamentul Camerei Deputaţilor, republicat, cu modificările și completările ulterioare, Camera Deputaţilor este  Cameră decizională. 

Potrivit reglementărilor art. 61 din Regulamentul Camerei Deputaţilor, republicat, cu modificările și completările ulterioare, membrii Comisiei au dezbătut iniţiativa legislativă menţionată mai sus, în şedinţa din 17 aprilie 2018.
Membrii Comisiei au examinat propunerea legislativă supusă avizării,                           expunerea de motive, avizul negativ al Consiliului Legislativ, transmis cu adresa                     nr. 976 din 15 noiembrie 2017 și punctul de vedere al Guvernului, transmis cu adresa              nr. 3765/MRP din 4 aprilie 2018, prin care menţionează că nu susţine adoptarea inițiativei legislative.
Cu prilejul dezbaterilor, membrii Comisiei pentru politică economică, reformă şi privatizare au constatat faptul că inițiativa legislativă nu se justifică întrucât prevederile                          art. 31 alin. (1) lit. b) din Legea nr. 98/2016 privind achizițiile publice, cu modificările și completările ulterioare, transpun dispozițiile art. 12 alin. (1) lit. b) din                    Directiva 2014/24/UE a Parlamentului European şi a Consiliului din 26 februarie 2014 privind achiziţiile publice şi de abrogare a Directivei 2004/18/CE, publicată în Jurnalul Oficial al Uniunii Europene Seria L 94, din 28 martie 2014.
Astfel, prin aceste reglementări se stabilesc condițiile pe care trebuie să le îndeplinească ,,un contract de achiziţii publice atribuit de o autoritate contractantă unei persoane juridice de drept privat sau public pentru״ a nu intra în domeniul de aplicare al directivei menționate mai sus, dispoziții ce prevăd ca ,,peste 80% din activităţile persoanei juridice controlate sunt efectuate în vederea îndeplinirii atribuţiilor care îi sunt încredinţate de către autoritatea contractantă care o controlează (...) ”.
Totodată, în paragraful 32 din preambulul Directivei 2014/24/UE se prevede astfel, „contractele de achiziţii publice atribuite persoanelor juridice controlate nu ar trebui să facă obiectul aplicării procedurilor prevăzute de (…) directivă dacă autoritatea contractantă exercită un control asupra persoanei juridice în cauză similar cu cel pe care îl exercită asupra departamentelor proprii, cu condiţia ca persoana juridică controlată să îşi desfăşoare peste 80% din activităţi în vederea efectuării sarcinilor care i-au fost atribuite de către autoritatea contractantă de control sau de către alte persoane juridice controlate de respectiva autoritate contractantă, indiferent de beneficiarul executării contractului. ”.
Prin urmare, adoptarea modificării propuse prin inițiativa legislativă ar reprezenta o încălcare a prevederilor Directivei 2014/24/UE.
Faţă de cele prezentate mai sus, membrii Comisiei pentru politică economică, reformă şi privatizare au hotărât, cu unanimitate de voturi, avizarea negativă                             a iniţiativei legislative.

În raport cu obiectul şi conţinutul său, propunerea legislativă face parte din categoria legilor ordinare.
                       PREŞEDINTE
                                            SECRETAR 
                    Gheorghe ŞIMON                                               George-Gabriel VIȘAN
                 ŞEF SERVICIU
              Lidia-Graziella SEGĂRCEANU

